b"\n_START_ARTICLE_\nIvan Jovanovi\xc4\x87\n_START_SECTION_\nPelaajana\n_START_PARAGRAPH_\nJovanovi\xc4\x87 aloitti peliuransa kotikaupunkinsa seurassa Dojnicassa, jossa h\xc3\xa4n pelasi nuoruusvuotensa. Vuonna 1984 h\xc3\xa4n siirtyi FK Radiin, jossa pelasi 121 ottelua. Jugoslavian p\xc3\xa4\xc3\xa4sarjassa h\xc3\xa4n edusti seuraa 1987\xe2\x80\x931989. Vuonna 1989 Jovanovi\xc4\x87 siirtyi kreikkalaiseen Iraklis Thessalonikiin. H\xc3\xa4n edusti seuraa uransa loppuun saakka kymmenen kauden ajan. H\xc3\xa4n pelasi seurassa 271 liigaottelua tehden 52 maalia.\n_START_SECTION_\nValmentajana\n_START_PARAGRAPH_\nLopetettuaan peliuransa Jovanovi\xc4\x87 oli pari vuotta sivussa jalkapalloilusta, kunnes aloitti vuonna 2001 valmennusuransa kreikkalaisessa Niki Volosissa. Kes\xc3\xa4ll\xc3\xa4 2002 h\xc3\xa4n siirtyi Iraklis Thessalonikin p\xc3\xa4\xc3\xa4valmentajaksi, mutta sai potkut joulukuussa kehnosti alkaneen kauden vuoksi._NEWLINE_Vuonna 2003 Jovanovi\xc4\x87 palasi valmennusteht\xc3\xa4viin siirtyen kyproslaisen APOEL FC:n p\xc3\xa4\xc3\xa4valmentajaksi. H\xc3\xa4n luotsasi Kyproksen suurseuran tuplamestariksi 2004. Seuraava kausi p\xc3\xa4\xc3\xa4ttyi kuitenkin pettymykseen ja Jovanovi\xc4\x87 j\xc3\xa4tti seuran palaten Kreikkaan. _NEWLINE_Kaudella 2005\xe2\x80\x932006 Jovanovi\xc4\x87 toimi kreikkalaisen Panachaikin p\xc3\xa4\xc3\xa4valmentajana. Vuonna 2007 h\xc3\xa4n palasi Iraklisin p\xc3\xa4\xc3\xa4valmentajaksi. Tammikuussa 2008 h\xc3\xa4n j\xc3\xa4tti Iraklisin ja palasi APOEL FC:n p\xc3\xa4\xc3\xa4valmentajaksi. H\xc3\xa4n johdatti seuran kauden p\xc3\xa4\xc3\xa4tteeksi Kyproksen cup-mestariksi. Seuraavalla kaudella APOEL juhli seurahistoriansa kahdettakymmenett\xc3\xa4 liigamestaruutta. Syksyll\xc3\xa4 2009 se teki seurahistoriaa etenem\xc3\xa4ll\xc3\xa4 Mestarien liigan lohkovaiheeseen pudotettuaan ratkaisevalla karsintakierroksella tanskalaisen FC K\xc3\xb6\xc3\xb6penhaminan yhteismaalein 3\xe2\x80\x932. Kaudella 2011/12 Jovanovi\xc4\x87 jatkoi seurahistorian tekemist\xc3\xa4 APOELin per\xc3\xa4simess\xc3\xa4 luotsaamalla joukkueensa ensimm\xc3\xa4isen\xc3\xa4 kyproslaisena ryhm\xc3\xa4n\xc3\xa4 Mestarien liigassa alkulohkosta jatkoon. Toukokuussa 2013 Jovanovi\xc4\x87 ilmoitti j\xc3\xa4tt\xc3\xa4v\xc3\xa4ns\xc3\xa4 seuran kauden 2012/13 p\xc3\xa4\xc3\xa4tteeksi. H\xc3\xa4n voitti APOELin per\xc3\xa4simess\xc3\xa4 kolme Kyproksen mestaruutta. _NEWLINE_Kes\xc3\xa4kuussa 2013 Jovanovi\xc4\x87ista tuli Al-Nasrin p\xc3\xa4\xc3\xa4valmentaja. H\xc3\xa4n luotsasi seuran President's Cupin mestariksi kaudella 2014/15 ja kaudella 2016 AFC Champions Leaguessa puoliv\xc3\xa4lieriin. Kehnot tulokset Arabiemiirikuntien liigassa johtivat kuitenkin Jovanovi\xc4\x87in potkuihin lokakuussa 2016._NEWLINE_Tammikuussa 2018 h\xc3\xa4n palasi Al-Nasrin p\xc3\xa4\xc3\xa4valmentajaksi. Pesti p\xc3\xa4\xc3\xa4ttyi edellisen tavoin potkuihin heikkojen tulosten vuoksi joulukuussa 2018."